Den nordjyske motorkører Tom Kristensen får også i år mulighed for at vinde Le Mans. I dag meldte Audi officielt ud at han bliver en af teamets topkørere i de to største løb for sportsvogne, Sebring og Le Mans.

Allerede i næste uge drager Tom Kristensen til Florida, hvor han skal forsøge at vinde sin femte sejr i 12-timersløbet på Sebring. Danskeren har med fire sejre i forvejen rekorden, som han deler med Audi-kollegaen Frank Biela. - Jeg glæder mig vildt til at skulle køre Sebring, der er et hårdt løb på grund af den ujævne bane og det store felt. For det første bliver det en ubeskrivelig følelese atter at sidde bag rattet af R10-prototypen, som jeg ikke har kørt siden Le Mans seneste juni. For det andet skal jeg atter dele bil med mine fantastiske kolleger Dindo Capello og Allan McNish. Sammen skal vi også forsøge at vinde Le Mans i år, så Sebring bliver en god generalprøve for både os og Audi, siger Tom Kristensen på sin hjemmeside. Sebring bliver således første styrkeprøve mellem årets to store favoritter til Le Mans-sejren.